ผู้สูงอายุที่มีบัตรสวัสดิการแห่งรัฐ หากเสียชีวิต ญาติสามารถยื่นเรื่องรับเงินสงเคราะห์ค่าทำศพตามประเพณี รายละ 3,000 บาท
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากข้อมูลปี 2564 ที่มีผู้สูงอายุเสียชีวิตเพิ่มขึ้น 57,455 คน ครม. จึงมีมติอนุมัติงบกลาง 172 ล้านบาท  สงเคราะห์ค่าทำศพผู้สูงอายุตามประเพณี รายละ 3,000 บาท หากผู้เสียชีวิตเข้าเกณฑ์คือ เป็นคนสัญชาติไทย อายุเกิน 60 ปีขึ้นไป มีบัตรสวัสดิการแห่งรัฐ อยู่ในศูนย์พัฒนาการจัดสวัสดิการสังคมผู้สูงอายุ สถานสงเคราะห์ สถานดูแล สถานคุ้มครอง หรือสถานใดๆ ของรัฐ องค์กรปกครองส่วนท้องถิ่น ที่ดำเนินการจัดการศพตามประเพณี โดยมูลนิธิ สมาคม วัด โบสถ์ ครอบครัวของผู้สูงอายุที่เสียชีวิตสามารถไปติดขอรับได้ทันที โดยต้องยื่นคำขอในท้องที่ที่ผู้สูงอายุ มีชื่ออยู่ในทะเบียนบ้านภายใน 6 เดือน นับตั้งแต่ออกใบมรณบัตร สำหรับเอกสารสำคัญที่ต้องใช้ เช่น ใบมรณบัตรของผู้สูงอายุ บัตรสวัสดิการแห่งรัฐของผู้สูงอายุ หรือหนังสือรับรอง บัตรประจำตัวประชาชน สมุดบัญชี หรือเลขที่บัญชีธนาคารของผู้ยื่นคำขอ กรณีอยู่ในพื้นที่ กทม. ยื่นคำขอได้ที่สำนักงานเขต ส่วนจังหวัดอื่นๆ ยื่นคำขอในท้องที่ เช่น สำนักงานพัฒนาสังคมและความมั่นคงของมนุษย์จังหวัด ที่ว่าการอำเภอ สำนักงานเทศบาล หรือ ที่ทำการ อบต.